NÁRODNÁ RADA SLOVENSKEJ REPUBLIKY

**V. volebné obdobie**

Číslo: 2305/2011

**407a**

**S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení neskorších predpisov a o zmene zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 407) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre pôdohospodárstvo a životné prostredie ako gestorský výbor k vládnemu návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 513 z 29. júna 2011 pridelila vládny návrh zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení neskorších predpisov a o zmene zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 407) na prerokovanie týmto výborom:

**Ústavnoprávnemu výboru Národnej rady Slovenskej republiky**

**Výboru Národnej rady Slovenskej republiky pre financie a rozpočet**

**Výboru Národnej rady Slovenskej republiky pre pôdohospodárstvo a životné prostredie a**

**Výboru Národnej rady Slovenskej republiky pre verejnú správu a regionálny rozvoj**

Za gestorský výbor určila Výbor Národnej rady Slovenskej republiky pre pôdohospodárstvo a životné prostredie.

Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením č. 264 z 23. augusta 2011 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre financie a rozpočet uznesením č. 231 z 24. augusta 2011 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre pôdohospodárstvo a životné prostredie uznesením č. 109 z 13. septembra 2011 s vládnym návrhom zákona **súhlasil**  a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre verejnú správu a regionálny rozvoj uznesením č. 104 z 26. augusta 2011 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

**IV.**

Z uznesení výborov Národnej rady Slovenskej republiky, uvedených v bode III. tejto správy, vyplýva tento pozmeňujúci a doplňujúci návrh s odporúčaním gestorského výboru:

1. V čl. I sa za bod 4. vkladá nový bod 5., ktorý znie:

„5. V § 3 písmená d) a e) znejú:

„d) veterinárne kontroly zvierat, násadových vajec, zárodočných produktov, produktov živočíšneho pôvodu, živočíšnych vedľajších produktov a medikovaných krmív pri obchodoch s členskými štátmi,

e) veterinárne kontroly pri dovoze, prevoze a vývoze zvierat, násadových vajec, zárodočných produktov, produktov živočíšneho pôvodu vrátane živočíšnych vedľajších produktov, krmív a vybraných produktov rastlinného pôvodu,“.“.

Doterajšie body 5. až 98. sa označujú ako body 6. až 99.

Ide o precizovanie textu uvedených písmen.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

2. V čl. I 14. bode v § 6 ods. 2 písm. e) sa za slovo „eradikácie“ vkladá slovo „chorôb“.

Ide o odborné spresnenie, nakoľko eradikovať sa môže choroba a nie zviera.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

3. V čl. I 14. bode v § 6 ods. 2 písm. aa) sa vypúšťajú slová „na likvidáciu vedľajších živočíšnych produktov“

Poznámka pod čiarou k odkazu 39 znie:

„39) Čl. 16, 17 a čl. 19 ods. 1 písm. c) a e) nariadenia (ES) č. 1069/2009.“.

Ide o spresnenie odkazu na ustanovenie nariadenia EÚ.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

4. V čl. I 14. bode na konci sa slová „48 až 50c“ nahrádzajú slovami „47 až 50c“ a dopĺňa sa poznámka pod čiarou k odkazu 47, ktorá znie:

„47) Čl. 48 nariadenia (ES) č. 1069/2009.“.

Ide o spresnenie odkazu na ustanovenie nariadenia EÚ.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

5. V čl. I v 14. bode v § 6 ods. 3 sa slová „písm. t)“ nahrádzajú slovami „písm. s)“.

Ide o opravu citácie vnútorných odkazov.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre financie a rozpočet**

**Výbor Národnej rady Slovenskej republiky pre pôdohospodárstvo a životné prostredie**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

6. V čl. I v 14. bode v § 6 ods. 4 sa slová „písm. u)“ nahrádzajú slovami „písm. t)“.

Ide o opravu citácie vnútorných odkazov.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre financie a rozpočet**

**Výbor Národnej rady Slovenskej republiky pre pôdohospodárstvo a životné prostredie**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

7. V čl. I v 19. bode v § 8 ods. 3 písm. i) sa slová „§ 7 ods. 2 písm. d)“ nahrádzajú slovami „písm. aa)“.

Ide o opravu citácie vnútorných odkazov vzhľadom na vypustenie § 7 (zrušenie krajskej veterinárnej a potravinovej správy).

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre financie a rozpočet**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča neschváliť**

8. V čl. I 19. bode v § 8 ods. 3 sa vypúšťa písmeno i)

Doterajšie písmená j) až ag) sa označujú ako písmená i) až af).

Následne sa upravujú odkazy v novelizačných bodoch 40. [§ 8 ods. 3 písm. z)], 66. [§ 8 ods. 3 písm. z)] a 94. [§ 8 ods. 3 písm. v)].

Ide o vypustenie duplicitnej úpravy.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

9. V čl. I 19. bode v § 8 ods. 3 písm. z) sa dopĺňa deviatym bodom, ktorý znie:

„9. chovné zariadenia na chov alebo držanie nebezpečných živočíchov“.

Ide o doplnenie povoľovania chovných zariadení pre nebezpečných živočíchov.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

10. V čl. I 19. bode na konci sa slová „69, 72“ nahrádzajú slovami „69, 71, 72“ a dopĺňa sa poznámka pod čiarou k odkazu 71, ktorá znie:

„71) Čl. 7 nariadenia (ES) č. 999/2001.“.

Ide o spresnenie odkazu na ustanovenie nariadenia EÚ.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

11. V čl. I sa za bod 31. vkladajú nové body 32. a 33., ktoré znejú:

„32. V § 14 ods. 2 písm. c) sa za slová „potravín živočíšneho pôvodu“ sa vkladá čiarka a slová „vedľajších živočíšnych produktov“.

33. V § 14 ods. 2 písm. d) sa za slová „produktov živočíšneho pôvodu“ sa vkladá čiarka a slová „vedľajších živočíšnych produktov“.

Doterajšie body 32. až 99. sa označujú ako body 34. až 101.

V oboch prípadoch ide o doplnenie vedľajších živočíšnych produktov.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

12. V čl. I bod 36. znie:

„36. V § 17 odsek 5 znie:

„(5) Vlastník alebo držiteľ zvieraťa je povinný na vlastné náklady pri vnímavých mäsožravých zvieratách starších ako tri mesiace zabezpečiť jeho vakcináciu a revakcináciu proti besnote podľa vakcinačnej schémy výrobcu použitej vakcíny, udržiavať ho v imunite a zabezpečiť vyšetrovanie a vakcináciu zvieraťa podľa jeho fyziologických a biologických potrieb.“.“.

Ide o precizovanie navrhovaného textu.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

13. V čl. I 36. bod znie:

„36. V § 17 odsek 5 znie:

(5) Vlastník alebo držiteľ zvieraťa je povinný na vlastné náklady pri vnímavých mäsožravých zvieratách starších ako tri mesiace zabezpečiť jeho vakcináciu proti besnote a následnú pravidelnú revakcináciu najneskôr do uplynutia doby účinnosti predchádzajúcej použitej vakcíny, ako aj zabezpečiť vyšetrovanie a vakcináciu zvieraťa podľa jeho fyziologických a biologických potrieb.”.

Podľa platného znenia zákona o veterinárnej starostlivosti každý majiteľ vnímavého mäsožravého zvieraťa (psa, mačky, fretky) je povinný dať zviera zaočkovať proti besnote vo veku 3 mesiacov a potom opakovane každý rok.

Na Slovensku sú však registrované a často pri každoročnej revakcinácii aj používané vakcíny, ktoré majú účinnosť 2 a niektoré až 3 roky, ako napríklad Nobivac Rabies - 3 roky, Vanguard R - 2 roky, Rabisin - 3 roky, Biocan R - 2 roky. Doby účinnosti udávajú príbalové letáky alebo podrobné popisy k liekom (SPC).

Úprava zákonnej povinnosti revakcinácie na lehotu podľa účinnosti použitej vakcíny zabezpečí efektívnu ochranu obyvateľstva aj zvierat proti besnote a zároveň odstráni negatívne aspekty súčasne platného stavu ako aj vládneho návrhu zákona. Je to predovšetkým nezanedbateľná finančná záťaž pre majiteľov zvierat, či už pre občanov, ale aj pre štát v prípade služobných či záchranárskych psov. Každé očkovanie zároveň predstavuje záťaž pre imunitný systém zvieraťa  a zvyšuje riziko následných zdravotných komplikácií a preto je namieste nerobiť ho zbytočne. Úprava zákonnej povinnosti je nevyhnutná aj preto, že sa v navrhovanej novele zvyšujú sankcie za jej nedodržanie. Sankcionovanie občanov zo strany orgánov štátnej správy má byť len v odôvodnených a nevyhnutných prípadoch, čo pri zachovaní súčasného stavu (povinnosti každoročnej revakcinácie) neplatí.

Navrhovaná zmena bude znamenať významnú úsporu pre občanov – majiteľov psov, prevádzkovateľov útulkov ako aj rôzne štátne organizácie používajúce služobné zvieratá.

Pri odhadovanom počte psov na Slovensku 500 000 predstavuje odhadovaná priemerná ročná úspora viac ako 4 mil. €.

**Ústavnoprávny výbor Národnej rady Slovenskej republiky**

**Gestorský výbor odporúča neschváliť**

14. V čl. I 39. bod v § 19 ods. 9 sa nad slovo „označené“ umiestňuje  odkaz „101“ a vypúšťa sa slovo „transpondérom“. Slová „Poznámky pod čiarou k odkazom 101 a 102 sa vypúšťajú.“ sa nahrádza slovami „Poznámka pod čiarou k odkazu 101 znie:101) Čl. 4 nariadenia (ES) č. 998/2003 Európskeho Parlamentu a Rady z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS (mimoriadne vydanie Ú. v. EÚ, kap. 3/zv. 39). Poznámka pod čiarou k odkazu 102 sa vypúšťa.“.

Oprava poznámok pod čiarou.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

15. V čl. I v 42. bode sa  vypúšťajú slová „ vkladá čiarka a“.

Ide o legislatívnotechnickú úpravu. Zároveň je potrebné vykonať aj gramatickú úpravu navrhovaného textu a to za slová “samcov“ a „kohútikov“vložiť čiarku.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre financie a rozpočet**

**Výbor Národnej rady Slovenskej republiky pre pôdohospodárstvo a životné prostredie**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

16. V čl. I sa za bod 62. vkladá nový bod 63., ktorý znie:

„63. § 30 sa dopĺňa odsekmi 6 a 7, ktoré znejú:

„(6) Vlastník alebo držiteľ zvierat je povinný použitie medikovaných krmív u hospodárskych zvierat zaznamenávať do registra116a).

(7) Vlastník alebo držiteľ zvierat je povinný poskytovať údaje o spotrebe medikovaných krmív príslušnému orgánu veterinárnej správy.“.

Poznámka pod čiarou k odkazu 116a znie:

„116a) § 10 ods. 3 nariadenia vlády Slovenskej republiky č. 320/2003 Z. z. v znení neskorších predpisov.“.“.

Doterajšie body 63. až 101. sa označujú ako body 64. až 102.

Ide o zlúčenie povinností do jedného ustanovenia a doplnenie odkazov na predpisy EÚ.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

17. V čl. I bod 66. znie:

„66. V § 39 ods. 6 sa slová „v § 7 ods. 2 písm. d) v štvrtom bode“ nahrádzajú slovami „§ 8 ods. 3 písm. aa) siedmom bode“ slová „písm. u).“ sa nahrádzajú slovami „písm. s) a pripájajú sa slová „ chovné zariadenia na chov alebo držanie nebezpečných zvierat.“.

Ide o precizovanie textu a doplnenie nových zariadení.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

18. V čl. I v 86. bode v § 47 ods. 5 sa vypúšťajú slová „§ 6 ods. 5“.

Ide o legislatívnotechnickú úpravu.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre financie a rozpočet**

**Výbor Národnej rady Slovenskej republiky pre pôdohospodárstvo a životné prostredie**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

19. V čl. I 87. bode sa v § 48 ods. 1 a 2 nahrádza číslo „600“ číslom „300“.

20. V čl. I 87. bode sa v § 48 ods. 3 nahrádza číslo „800“ číslom „400“.

21. V čl. I 87. bode v § 48 ods. 3 písmeno c) znie:

„c) nezabezpečí ako vlastník alebo držiteľ zvieraťa bezodkladne veterinárne vyšetrenie zvieraťa, ktoré poranilo človeka,“.

Ide o úpravu textu priestupkov a správnych deliktov v súvislosti so zmenou znenia § 17 ods. 5.

22. V čl. I 87. bode v § 48 ods. 3 písm. e) a v 90. bode v § 50 ods. 4 písm. a) vypustiť slovo „každoročnú“.

Ide o úpravu textu priestupkov a správnych deliktov v súvislosti so zmenou znenia § 17 ods. 5.

23. V čl. I 87. bode sa v § 48 ods. 4 nahrádza číslo „1000“ číslom „500“.

24. V čl. I 87. bode sa v § 48 ods. 8 nahrádza číslo „400“ číslom „200“, číslo „500“ číslom „250“, číslo „600“ číslom „300“ a číslo „800“ číslom „400“.

25. V čl. I 90. bode sa v § 50 ods. 1 nahrádza číslo „800“ číslom „400“.

26. V čl. I 90. bode sa v § 50 ods. 2 nahrádza číslo „3 500“ číslom „1 750“.

27. V čl. I 90. bode sa v § 50 ods. 3 nahrádza číslo „5 000“ číslom „2 500“.

28. V čl. I 90. bode sa v § 50 ods. 4 nahrádza číslo „20 000“ číslom „10 000“.

29. V čl. I 90. bode sa v § 51 ods. 1 nahrádza číslo „1 700“ číslom „850“.

Ide o zníženie dolných hraníc sankcií na polovičku oproti navrhovaným sumám

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

30. V čl. I 90. bode v § 50 ods. 3 sa vypúšťa písmeno ah).

Doterajšie písmeno ai) sa označuje ako písmeno ah).

Vypustenie príslušného ustanovenia sa navrhuje z dôvodu duplicity s úpravou obsiahnutou v písmene ag.

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

31. V čl. I v 90. bode v § 51 ods. 2 sa slová „odsekov 1 až 4“ nahrádzajú slovami „§ 50 ods. 1 až 4“.

Ide o spresnenie a  doplnenie vnútorného odkazu.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre financie a rozpočet**

**Výbor Národnej rady Slovenskej republiky pre pôdohospodárstvo a životné prostredie**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

32. V čl. I v 94. bode v § 54b ods. 7 sa slová „ Pracovno-právne vzťahy“ nahrádzajú slovami „Práva a povinnosti vyplývajúce z pracovnoprávnych vzťahov“.

Odporúčame zosúladiť terminológiu so zreteľom obdobné  právne inštitúty, ktoré sa už vyskytujú v iných zákonoch.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre financie a rozpočet**

**Výbor Národnej rady Slovenskej republiky pre pôdohospodárstvo a životné prostredie**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

33. V čl. III sa slová „1. októbra“ nahrádzajú slovami: „1 novembra“.

Zároveň sa v čl. I v 94. bode v nadpise a v 96. bode v nadpise slová 1.októbra“ nahrádzajú slovami „1. novembra“,, v 94. bode v § 54b v odsekoch 1 až 5 sa slová „30. septembra 2011“ nahrádzajú slovami „31. októbra 2011“,  v § 54b v odseku 6 sa slová „1. októbru 2011“ nahrádzajú slovami „1. novembru 2011“ a v § 54b odseku 7 sa slová „1. októbru“ nahrádzajú slovami „1. novembru 2011“.

Navrhovaná úprava účinnosti zákona vyplýva z predpokladaného termínu prerokovania návrhu zákona na schôdzi Národnej rady Slovenskej republiky a z  potreby dodržania lehôt ustanovených Ústavou Slovenskej republiky, ako aj z potreby zabezpečenia primeranej legisvakancie. Zároveň je potrebné zosúladiť aj príslušné lehoty v ustanoveniach obsiahnutých v 94. a 96. bode návrhu.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre financie a rozpočet**

**Výbor Národnej rady Slovenskej republiky pre pôdohospodárstvo a životné prostredie**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

**V.**

Gestorský výbor odporúča hlasovať o bodoch spoločnej správy nasledovne:

O bodoch spoločnej správy č. 1 až 6, 8 až 12, 14 až 33 hlasovať spoločne s návrhom gestorského výboru uvedené body **schváliť.**

O bodoch spoločnej správy č. 7 a 13 hlasovať spoločne s návrhom gestorského výboru uvedené body **neschváliť.**

**VI.**

Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení neskorších predpisov a o zmene zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 407) **schváliť s pripomienkami.**

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení neskorších predpisov a o zmene zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 407) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo a životné prostredie č. 118 zo 14. septembra 2011.

V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ho podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Mária **S a b o l o v á** v. r.

predsedníčka výboru